Skouersneeu | Dion se gedagtes
« Wrede ontwaking
Mei 28, 2010 deur Dion Ek is gevra, en ek wou al lankal self iets skryf oor ‘n selfbewuste en onaangename kondisie waaraan ek en baie ander mense nou al lankal aan ly – skilfers.
Ek sukkel al daarmee sedert ek 17 was en het al ontelbare verskillende sjampoe’s en middels op die mark probeer ter bekamping of sogenaamde genesing, met nagenoeg 100% negatiewe resultate. Ek het eers gedink dat my tipe hare en vel dalk nie aanpasbaar is by die middels nie, maar sedert ek begin seep maak het, het ek anders uitgevind.
Draai jou sjampoe-bottel om en lees so bietjie deur die bestandele. Eerstens, kom dit voor of daar enige natuurlike inhoud is? Nee, dis als sinteties, tot by die mees algemeenste sjampoe-bestandeel Sodium Lauryl Sulfate – ‘n sintetiese skuim-middel wat wel sy werk baie goed doen, maar ook terloops katarak-formende proteïne veroorsaak asook vel-allergiëe, skilfers en haarverlies! Enige middel wat die genoemde bevat is redelik skadeloos as dit een- of tweekeer per jaar gebruik word, maar ek is verseker dat meeste van ons gewone mense ons haardos meer as dit opskuim. Meeste sjampoe’s neem ook nie ons eetgewoontes se tekorte in ag nie – vitamiene A, sink en vitamiene B kompleks – wat als die irriterende flokkies op die kraag en skouers kan veroorsaak. Dit neem ook nie in ag dat baie skilfers veroorsaak word deur die fungus Malassezia Furfur of die bakteriese Pityrosporum Ovale – inteendeel, die middels neem totaal aan dat dit net ‘n kopvel is wat in turbo is om van dooie vel-selle ontslae te raak. Onthou ook dat selfs net daardie heerlike geur van jou gunsteling sjampoe ‘n sintetiese stof is wat self vel-irritasies kan veroorsaak, sonder enige van die wonderlike eienskappe van natuurlike botaniese olies. Dan is daar natuurlik ook dinge soos stres en natuurlik sigarette.
Daar is al vele natuurlike wyses aanbeveel ter bekamping en genesing van skilfers; die mees algemeen is 4-5 eetlepels koringkiem olie, of olyfolie of kokosneut-olie wat jy in jou kopvel in masseer, toedraai in ‘n warm handdoek en los vir 30 minute. Daarna was jy dit uit met ‘n mengsel van 1 teelepel suurlemoensap (die regte ding, nie die sintetiese tafel-sap nie!) in ‘n koppie water, terwyl jy dit goed invryf soos jy dit uitspoel. Dit sal ook die oortollige olierigheid uithaal.
Nog ‘n goeie manier is skoon koeksoda. Vryf dit net so in klam hare in, regdeur tot op die kopvel. Die korrelrigheid veroorsaak ‘n sagte skuur-aksie wat die dooie kopvel-selle losmaak, die PH balanseer en veroorsaak dat jou kopvel op ‘n natuurlike wyse gestimuleer word om meer natuurlike olie te produseer – dis nou as jy droë hare en kopvel het. Spoel dit eers af met water, gevolg deur dieselfde suurlemoen-mengsel soos bogenoemde.
Ek verkies asyn, want dit kan vir alle haar- en vel-tipes gebruik word, en dis maklik! Asyn is hoofsaaklik “acetic acid” – dit kan natuurlik net chemies voorberei word en dis meestal wat ons in die winkels koop, maar as jy beter resultate wil verkry, doen jouself die guns en kry natuurlike appel-asyn. Pasop ook net – daar is appel-gegeurde asyn op die mark; maak seker jy kry die natuurlik gebroude artikel. Asyn verwyder skubberige opbou van chemiese sjampoe’s van die haarskag en dit maak die natuurlike haar-skubbe toe. Dit is opgeboude stowwe wat die haarskag bedek en dit so vaal laat voorkom. Asyn het ook ‘n natuurlike tonikum-aksie wat bloedsomloop bevorder in die klein bloedvate wat na jou vel omsien.
Het ek al asyn genoem? Dan noem ek dit weer – asyn is een van die wonder-middels in ons natuur. Dit neem reuke weg en dood kieme en fungus, en dit herstel die natuurlike PH van kopvel en hare. Jy sê daardie romerige seep van jou met die duifie op is PH-gebalanseerd? Dit is wel chemies (sinteties) gebalanseerd, maar dit mag dalk glad nie ooreenstem met die PH-waarde van jou vel of jou kopvel nie. Ek sal in elk geval nie daardie “seep” naby myself of my huisgesin bring nie, nadat ek gesien het wat die bestandele is nie!
Die foto hieronder wys hoe gesonde skubberigheid die haarskag bedek – sien, hulle lê mooi plat en teen mekaar, so hierdie hare gaan gesond, soepel en vol glans wees. ‘n Haarborsel of kam gaan lekker maklik daardeur gly.
Gesonde haarskag met plat "cuticles".
Die volgende foto wys hoe chemiese sjampoe die haarskubbe laat oopmaak – dit veroorsaak skeurings in die haarskag – bros brekerige hare, en so haar kan mos nie gesond wees nie.
Dit lyk sommer dor en breekbaar.
Een van asyn se eienskappe is om die skubbetjies op die haarskag toe te maak.
‘n Eenvoudige Resep:
Spoel jou hare deur daarmee nadat jy dit gewas het. Jy kan dit heeltemaal uitspoel met skoon water agterna, of net gedeeltelik soos ek dit verkies. Dit herstel jou kopvel se PH en dit verhoed jeukerigheid. Terwyl jou hare nat is sal daar ‘n effe asyn-reukie wees, maar sodra jou hare droog is, is dit weg.
Hoe gereeld: jy sal maar self moet eksperimenteer, hangende af van hoe erg jou skilfers en die kondisie van jou hare en kopvel is. Aan die begin stel ek so elke tweede dag voor en verminder dit geleidelik na ongeveer tweekeer per week soos jou hare en kopvel herstel en aanpas.
Begin nou kreatief raak en voeg kruie by jou asyn-mengsel. Daar is soveel vars kruie wat jy in jou eie tuin kan groei asook botaniese olies wat fantastiese haarsorg-eienskappe bevat; sommiges lig net helder kleure uit of verberg grys of konditioneer net. ‘n Paar voorbeelde: roosmaryn en pietersielie is goed vir donker hare, sage sal grys-hare natuurlik wegsteek, chamomile sal blonde of ligbruin hare “highlight”, calendula sal konditioneer, lafentel en lemon verbena sal aroma gee en brandnetel is fantasties vir skilfers.
‘n Kruie-asyn Resep:
2 eetlepels appel-asyn
Kruie van jou keuse (1 eetlepel vol opgekap of 2 handlengte takkies blare)
Plaas die opgekapte kruie in ‘n kaasdoek-sakkie en los dit in die kookwater vir 15 minute om te trek soos ‘n tee. As jy nie gelukkig is met die konsentrasie nie, kan jy dit stadig op die stoof laat prut vir 15 minute en verder laat trek vir ‘n halfuur. Laat dit dan afkoel en voeg die asyn by. Jy kan ook deesdae teesakkies koop by gesondheidswinkel as jy nie tyd of groen vingers het nie – dis net so goed, en veral aanbeveel vir die brandnetels!
As jy ‘n groter langtermyn mengsel wil voorberei, maak so in die volgende verhoudings:
2 koppies appel-asyn
1 koppie gekapte kruie
Laat dit toe om te trek in die yskas in ‘n geslote houer vir twee weke (kruie direk in die asyn sonder ‘n sakkie). Sif dit oor in ‘n ander skoon houer wat kan toemaak. Die asyn-tee kan ongeveer ses maande hou in die yskas. Jy kan dan net ½ of 1 teelepel asyn-mengsel in 1 koppie water verdun wanneer jy dit nodig het.
‘n Ander maklike manier, hoewel bietjie duurder maar met groter verskeidenheid, is om botaniese (essential) olies te gebruik. 10 druppels van jou keuse in 1 eetlepel appel-asyn en 1 koppie water. Moet nooit sterker as dit gaan nie – botaniese olies is geweldig sterk, al dink mens nie so nie. Lafentel is een van die botaniese olies wat direk op die vel gebruik kan word sonder probleme, maar ander soos naeltjies of tiemie gaan definitief jou vel irriteer. Roosmaryn moet baie versigtig mee gewerk word – sekere mense is sensitief vir die neurotoksiese eienskap daarvan en dit moet totaal vermy word deur mense wat aan epilepsie ly, verwagtende vroue of mense wat koors het. Moet nie geur-olies (fragrance oils) of “Nature Identical” olies gebruik nie. Hulle is meestal sinteties en van die goeies is geweldig verdun. Wees ook versigtig om botaniese olies te meng – botaniese olies is “volatile” en jy kan skrikwekkende resultate kry as jy die verkeerdes met mekaar meng. Lees goed op voor jy dit aanpak.
Daar is ‘n magdom informasie op die internet beskikbaar oor botaniese olies, maar ek gaan hieronder net sekeres noem pertinent tot haarsorg. Ek ken ook nie meeste van hulle se Afrikaanse benamings nie, so verkoon maar:
Burdock – goed vir verdunde hare, droë, irriteerde kopvel, skilfers en seborhea.
Calendula – kondisionerend. Medisinaal en strelend vir rou, sensitiewe kopvel (psoriasis).
Catnip – bevorder gesonde haargroei.
Chamomile – behalwe dat die aroma terapeuties en strelend op die gemoed is, is dit helend en strelend om hare sag te maak, dit vertroetel jou kopvel, dit kondisioneer en maak hare ligter en dit bevorder groei.
Horsetail – dit help veral bros hare a.g.v. die hoë silica inhoud.
Lavender – goed vir alle tipes hare in die stimulering van groei, olieverwydering, en dit ruik natuurlik ook lekker.
Marigold – moet nie Pot Marigold (Calendula) met hom verwar nie, die een maak hare ligter in kleur.
Nettle (brandnetel) – hoewel jy nie aan die wilde plant wil raak sonder handskoene nie het die blare verbasende goeie eienskappe; dit kondisioneer, verbeter kleur en tekstuur, is besonder goed vir skilfers en streel irriteerde en droë vel.
Parsley – verryk haarkleur en gee glans.
Plantain – goed vir droë, irriteerde kopvel, skilfers en seborrhea.
Peppermint – stimuleer bloedsomloop.
Rosemary (roosmaryn) – onthou die waarskuwings, maar buiten dit is dit een van die beste haarkruie; dis goed vir allerhande haartipes en haarprobleme. Dit het ‘n tonikum-werking en dit verbeter kondisie, dit gee glans en volume, stimuleer groei, help met skilfers en dit beklemtoon donker “highlights”.
Sage – tradisioneel gebruik om kleur terug te bring in grys hare.
Saw Palmetto – goed vir hare wat dun raak en haarverlies.
Witch Hazel – maak olierige hare mooi skoon.
Thyme – goed vir olierige hare, skilfers en haarverlies.
Yarrow (as jy dit kan kry) – goed vir olierige hare.
Yucca – die Indiane met hulle mooi hare sweer daarby. Hulle meen dit genees skilfers en verhoed haarverlies.
Basil – goed vir olierige hare en moedig haargroei aan.
Patchouli – uiters duur, maar goed vir olierige hare en skilfer behandeling.
Rose – goed vir sagte fyn hare en dit streel die kopvel.
Ylang ylang – goed vir olierige hare en ook ‘n skilfer-behandeling.
Dit was ‘n lang een, maar ek hoop dat dit mense met dieselfde probleem sal help. Laastens, gooi jou chemiese sjampoe weg en gaan soek vir jou ‘n blok “Castille” seep by ‘n gesondheidswinkel. Dit word in geheel uit olyfolie gemaak en is die beste, natuurlikste en mees kondisionerende middel vir persone met skilfers. Of maak jou eie. Dis doodmaklik. Ek het ‘n resep gegee in ‘n vorige bydrae – kyk so bietjie terug. As jy hom nie kan kry nie, laat my weet. As die seep naderhand jou hare bietjie olierig laat, slaan oor na my roosmaryn- en brandnetel seep vir jou hare. Dit skuim beter, los nie olie nie en bevat natuurlik 2 van die beste kruie vir jou hare. Onthou net – moenie opgee na die eerste twee wasse as jy nie ‘n verskil opmerk nie – dit neem sowat twee weke om die chemiese aanpakkings op jou hare en kopvel uit te was voor dinge gaan begin beter lyk. Hou net vol en spoel met die asyn agterna.
op Mei 28, 2010 at 3:36 nm | Antwoord kaneelsuiker
Interessant. Seep gee nogal vir my probleme. Ek het ‘n sensitiewe vel en dit droog maklik uit. Die gevolg is dat die oliekliere op my vel ooraktief is om vir die droogheid te kompenseer, m.a.w baie witkoppies.
Deesdae, sodra ek klaar gewas het, sit ek ‘n moisturizer op. Lekker metrosexual met my roompies en olies… wel dis of dit of zits. In die ou dae het hulle met daai harde seep gewas. Gee gerus vir my ‘n koekie daarvan.
op Mei 31, 2010 at 11:30 vm | Antwoord Dion
Goeiemôre, en dankie vir jou inloer!
Ja, ek het die volgende situasie nogal moeilik gevind om te glo: Waneer jy olie wegvat van jou vel met die was, produseer jou vel meer, en wanneer jy olie bysit dink jou vel “hokaai, hier’s nou te veel, kom ons hou op om ons eie te maak!” Catch 22 – waar kry mens die balans wat werk? As ek mag voorstel – kyk so bietjie na die bevogtigingseienskappe van natuurlike olies soos olyf, avocado, grapeseed en dies meer. Sommiges word gou absorbeer en los geen oorblywende olie na nie, ander is weer geneig om goed te bevogtig maar laat jou soos ‘n vetgesmeerde speenvarkie! Eksperimenteer ek kyk wat werk, maar kom beslis weg van chemiese stowwe wat baie hard op jou vel is. Ek hoop jy kom reg, ou maat.
op Mei 31, 2010 at 7:27 vm | Antwoord meermin
Asyn is ook baie goed vir hoes, jy gooi so bietjie asyn met suiker in ‘n glas water en drink dit!! Maak die slym los.
😳 vergeet ek my maniere, goeie môre, en daar wen die Bulle toe 😥 ekke het so gehoop die Stormers wen!!
op Mei 31, 2010 at 11:21 vm | Antwoord Dion
Daar is eintlik soveel gebruike, en ek insluitend het destyds gedink dis net ‘n lekker ding saam met sout oor “slapchips”! So leer mens…
Ag ou meermin, ek was buitendien bly dat die eindstryd wel tussen twee puik SA-spanne plaasgevind het, al het jou span nie gewen nie. Volgende jaar begin ons maar weer van vooraf skree!
op Mei 31, 2010 at 9:52 vm | Antwoord Skoor
Jissie dis ‘n pragtige stuk inligting hierdie! Soveel vrae wat ek het…Roosmaryn en Brandnetel seep – waar gaan ek so iets soek en hoe weet jy dis nie net vals bestanddele nie?
Meermin, ek is ook ‘n Stormer, maar dit daar gelaat. Ek lees as jy asyn in ‘n glas water drink, voel jy sommer binne 5 minute soos ‘n nuwe mens. Ruk glo jou moegheid in die bek.
op Mei 31, 2010 at 12:02 nm | Antwoord Dion
Skoor! Lekker om jou weer hier te sien. Oor die bestanddele – ja, dis maar moeilik. Wat mense deesdae op die pakkies sê teenoor wat eintlik daarin is, is partykeer twee heeltemaal verskillende dinge! Ek het die brandnetel-tee by Dischem raakgeloop en sover ek kan sien is daar niks bygevoeg nie. Die ideaal sal natuurlik wees om self die brandnetel-blare en roosmaryn-takkies te trek in ‘n “tee” voor jy die seepmaak aanpak.
op Mei 31, 2010 at 11:14 vm | Antwoord meermin
Skoor genade nee ek weet nie of dit werk vir moegheid nie, maar dit werk beslis as mens baie slym op die bors het!! Ek het dit op ‘n stadium gedrink asof dit koeldrank is, eish, toe vertel die dr my my bloed is baie dun, glo die asyn wat dit gedoen het!! Ek drink nog soms asyn water en dan bottels en bottels suurlemoensap!!
op Mei 31, 2010 at 12:06 nm | Antwoord Dion
Nou gaan ek jou nog verdere onheil leer – so van dit drink soos koeldrank gepraat, ek en my pa doen die volgende as ons goed dors is: suurlemoensap, yskoue water, knerts asyn, ‘n skud sout en peper en ‘n paar knertse woestersous. Partykeer met so katspoegie Tobasco ook sommer by. Mense, dis lekker! My kies-kliere pyn sommer so!
op Mei 31, 2010 at 12:10 nm | Antwoord meermin
Sal dit bietjie gaan probeer!!
op Mei 31, 2010 at 1:40 nm | Antwoord Skoor
D, somehow mis ek nou die castile seep op jou blog, en ek is desperaat om dit self te maak.
Kan jy my asb die link of die resep stuur?
Ek het al so baie van die seep gelees, maar lyk my dis net oor die water te vind, en ek sit DIE kant van die water!
Oor jou drankie….ek pass sommer uit met die lees daarvan. Jy is nie ernstig nie!!!
Meermin, pasop. Asyn maak bene bros. Moenie te veel daarmee neuk nie, netnou ‘los jy op’
Dit werk regtig vir moegheid.
op Mei 31, 2010 at 1:50 nm | Antwoord Dion
Ek stuur vir jou aan.
op Mei 31, 2010 at 2:08 nm | Antwoord Dion
Ek onthou altyd die “urban legend” op skool waar ouens ‘n lap gedompel in asyn om hulle arm gedraai het om dit makliker te breek sodat hulle nie hoef skool toe te gaan nie. Ek kan aan baie minder pynlike maniere dink om skool te “bunk”!
op Mei 31, 2010 at 4:49 nm | Antwoord Skoor
Ja maar ek verbeel my ‘n hoender eier raak heel pap as jy hom in asyn laat le vir ‘n ruk! Nee goots, netnou krummel iets in my binneste van al die asyn.
Dion – kleur jy daai seep van jou, of is dit net soos dit van sy ma af kom wat jy dit gebruik? Ek verbeel ‘n druppeltjie koek kleursel kan dalk heel die ding doen. Of verbeel ek nou weer te veel dinge?
op Junie 1, 2010 at 8:25 vm | Antwoord Dion
Ja, ek het ook al die eier-ding gedoen; dit werk! lol! Ja, die Irishman sê al klaar dat ek ‘n ou suur pruim word. Of bitter. Sy noem my partykeer per-ongeluk “Mara”…
Ek kleur hulle en ek “swirl” die kleure ook sommer om sulke mooi effekte te kry. Borrie vir geel, paprika vir rooi, beet-sap vir olyf-groen; nee rêrig, die bytsoda verander die kleur van beet heeltemaal. Koek kleursel werk goed, maar die bytsoda verander ook die kleur. My laaste blou het byvoorbeeld eers pienk geword en noudat die seep gekuur is, is dit ‘n heel opregte koninklike pers! Jy sal maar so bietjie moet eksperimenteer. Iets anders wat jy kan doen is om te probeer om die natuurlikste tipe vetkryte te probeer kry en so twee of drie van hulle saam met die olies te smelt. Dis nou weer ‘n half-onnatuurlike byvoeging tot die seep, maar in so klein konsentrasie kan dit nie skade doen nie. Dit help ook om die seep harder en duursamer te maak.
op Junie 1, 2010 at 11:41 vm | Antwoord Skoor
My goeiste! Jy gee sommer hordes idees.
Maar die vetkryt storie weet ek nie so mooi van nie…hier is net ‘n CNA, en hulle vetkryt is made in china, en jy weet wat dit beteken…
Ek hou van die koningklike pers idee. Daai is wat ek gaan doen. Los die rooi koek kleursel vir die tuinvoeltjies se nektar bottel, en gebruik die blou vir my seep!!!
Hierin kan ek nou ook ‘n druppel of 7 peperment olie of laventel olie sit?
op Junie 1, 2010 at 2:33 nm | Antwoord Dion
Ja, ek stem. Ek hou maar die vetkryt as ‘n laaste uitweg. Ek moet self nog eksperimenteer om te sien watter kleure vir my watter resultate gaan gee…
Ja! Peperment en laventel komplementeer mekaar goed. Ek gebruik ‘n totaal van 10ml geur-olies per liter seep. Dit maak dat dit nie so oordonderende aroma is nie.
op Januarie 24, 2011 at 9:45 vm | Antwoord Jacqueline
Goeie more Dion.Ek sukkel vreeslik met olierige hare en dan nog haarverlies ook.Ek het vreeslike dun hare en ek sukkel ook dat dit moet groei ek sny elke maand my punte maar dit bly stil staan.Ek wil dit nie sny nie,en ek is regtig raadop.Kan jy my asb help.Groete Jacqueline.
op Januarie 25, 2011 at 9:06 vm | Antwoord Dion
Dankie vir jou kommentaar op my blog.
Ek neem aan dat jy sjampoe en “conditioner” gebruik vir olierige hare? Ons kopvelle het ‘n wil van hul eie – as jou vel olierig is en jy gebruik iets wat dit uitdroog en die olie verwyder, produseer jou kopvel meer olie om te kompenseer. Dieselfde met droë vel – as jy olie bysit, raak jou kopvel gewoond daaraan en amper lui om sy eie olies te maak. Sjampoe-vervaardigers wil natuurlik nie hê dat jy dit moet weet nie, want dan sal jy nie aanhou om hulle produk te gebruik nie! Dieselfde met skilfer-sjampoe – terwyl jy dit gebruik is die skilfers redelik onder beheer, maar dit los nie die kernprobleem op nie en jy is amper geforseer om aan te hou die produk te gebruik.
Eerstens, sit die olierigheid opsy. Kom ons kyk eers na jou dun hare, die haarverlies en die stadige groei.
Dit mag dalk heeltemaal wa-voor-die-os klink, maar jy het ‘n olie-behandeling nodig. Gaan na ‘n gesondheidswinkel of apteek en kry vir jou ‘n bottel klapperolie. Onthou, goeie klapperolie is spierwit en solied – dit word eers vloeibaar as dit met jou liggaamshitte in aanraking kom. Kyk ook sommer of jy ‘n koekie handgemaakte seep kan kry. Selfs handgemaakte gliserien-seep is goed, asook ‘n botteltjie “apple cider vinegar”. By die huis – maak ‘n handdoek wat jy agterna om jou kop gaan draai effe klam (net effens) en warm. Jy kan dit sommer in ‘n mikrogolf doen. Was jou hare dan goed met die seep, net met jou vingertoppe. Moenie jou kopvel ‘n goeie skrop gee met jou naels nie. Bly vir eers weg van die sjampoe. Was tweekeer om goed die olie uit jou hare te verwyder. Nou neem jy lekker hompe van die klapperolie en vryf dit baie goed op jou kopvel in. Jy kan dit ook deurkam, maar die belangrikste is dat die olie op jou kopvel en jou hare se wortels kom. Masseer jou kopvel goed. Jy wil dit stimuleer en ‘n oordosis olie toedoen. As jy tevrede is dat als goed met olie besmeer is, draai jou kop toe in die warm handdoek en loop so vir 1 uur. Nou kan jy weer jou hare was met die sepie om die oortollige olie uit te haal. Let wel, net die oortollige. Jy wil hê dat van die olie agterbly. Na die was, meng jy twee teelepels appelasyn in ‘n koppie louwarm water en spoel jou hare deeglik daarmee deur. Moenie bekommerd wees nie – jou hare sal nie na asyn ruik nie.
Herhaal die olie-behandeling ‘n week later en was jou hare intussen net met die seep en spoel uit met die asyn-water. Na daardie eerste twee behandelings stel ek voor dat jy oorslaan na ‘n sjampoe vir normale hare, sodat ons jou kopvel kan laat weet dat dit nou normaal olie moet produseer. Spoel nog steeds agterna uit met die asyn-water en bly ver weg van “conditioner”.
Voorspoed Jacqueline, ek hoop innig dat dit help.